Document ID: 32003R1458

Κανονισμός (ΕΚ) αριθ. 1458/2003 της Επιτροπής
της 18ης Αυγούστου 2003
για το άνοιγμα και τον τρόπο διαχείρισης στον τομέα του χοιρείου κρέατος δασμολογικών ποσοστώσεων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2759/75 του Συμβουλίου, της 29ης Οκτωβρίου 1975, περί κοινής οργανώσεως αγοράς στον τομέα του χοιρείου κρέατος(1), όπως τροποποιήθηκε τελευταία από τον κανονισμό (ΕΚ) αριθ. 1365/2000(2), και ιδίως το άρθρο 8 παράγραφος 2, το άρθρο 11 παράγραφος 1 και το άρθρο 22 δεύτερο εδάφιο,
τον κανονισμό (ΕΚ) αριθ. 1095/96 του Συμβουλίου, της 18ης Ιουνίου 1996, περί εφαρμογής των παραχωρήσεων του καταλόγου CXL, καταρτισθέντος κατόπιν των διαπραγματεύσεων του άρθρου XXIV.6 της GATT(3), και ιδίως το άρθρο 1,
Εκτιμώντας τα ακόλουθα:
(1) Ο κανονισμός (ΕΚ) αριθ. 1486/95 της Επιτροπής, της 28ης Ιουνίου 1995, για το άνοιγμα και τον τρόπο διαχείρισης στον τομέα του χοιρείου κρέατος δασμολογικών ποσοστώσεων(4) έχει επανειλημμένα τροποποιηθεί κατά τρόπο ουσιαστικό(5). Είναι, ως εκ τούτου, σκόπιμη, για λόγους σαφήνειας και ορθολογισμού, η κωδικοποίηση του εν λόγω κανονισμού.
(2) Στο πλαίσιο των πολυμερών εμπορικών διαπραγματεύσεων του γύρου της Ουρουγουάης, η Κοινότητα διαπραγματεύθηκε τη σύναψη διαφόρων συμφωνιών, και ιδίως της συμφωνίας στο γεωργικό τομέα. Με τη συμφωνία προγραμματίζονται, μεταξύ άλλων, η πρόσβαση στην κοινοτική αγορά ορισμένων προϊόντων στον τομέα του χοιρείου κρέατος, από τρίτες χώρες. Θα πρέπει, επομένως, να θεσπιστούν ειδικοί τρόποι εφαρμογής του καθεστώτος εισαγωγής στον τομέα του χοιρείου κρέατος.
(3) Η συμφωνία απαιτεί την κατάργηση των κυμαινόμενων εισφορών κατά την εισαγωγή, μετατρέποντας σε δασμούς το σύνολο των μέτρων που περιορίζουν τις εισαγωγές γεωργικών προϊόντων.
(4) Θα πρέπει να εξασφαλιστεί η διαχείριση του εν λόγω καθεστώτος μέσω πιστοποιητικών εισαγωγής. Για το σκοπό αυτό, πρέπει να καθοριστούν κυρίως οι λεπτομέρειες υποβολής των αιτήσεων καθώς και τα στοιχεία που πρέπει να περιλαμβάνονται στις αιτήσεις και τα πιστοποιητικά, κατά παρέκκλιση από το άρθρο 8 του κανονισμού (ΕΚ) αριθ. 1291/2000 της Επιτροπής, της 9ης Ιουνίου 2000, περί κοινών λεπτομερειών εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα(6), όπως τροποποιήθηκε τελευταία από τον κανονισμό (ΕΚ) αριθ. 325/2003(7). Πρέπει, επιπλέον, να εκδίδονται τα πιστοποιητικά με την πάροδο προθεσμίας εξετάσεως και αφού εφαρμοστεί κατά περίπτωση ενιαίο ποσοστό αποδοχής. Προς όφελος των εμπορευομένων, θα πρέπει να προβλεφθεί ότι η αίτηση πιστοποιητικού μπορεί να αποσυρθεί μετά τον καθορισμό του συντελεστή αποδοχής.
(5) Για λόγους σαφήνειας, είναι σκόπιμο να προσδιοριστεί ότι κάθε εισαγωγή στο πλαίσιο μιας ποσόστωσης απαιτεί την έκδοση ενός πιστοποιητικού εισαγωγής. Πρέπει να καθοριστεί η ελάχιστη ποσότητα η οποία επιτρέπει στους επιχειρηματίες να αποσύρουν την αίτηση πιστοποιητικού μετά την εφαρμογή του ενιαίου ποσοστού αποδοχής.
(6) Για να διευκολυνθεί το εμπόριο μεταξύ της Ευρωπαϊκής Ένωσης και των τρίτων χωρών, πρέπει να επικρατεί η εισαγωγή προϊόντων του τομέα του χοιρείου κρέατος χωρίς να υπάρχει υποχρέωση της εισαγωγής από τη χώρα καταγωγής η οποία πρέπει εντούτοις να αναγράφεται για στατιστικούς λόγους στη θέση 8 του πιστοποιητικού εισαγωγής.
(7) Για να εξασφαλιστεί ο ομαλός ρυθμός των εισαγωγών, απαιτείται, αφενός, ο προσδιορισμός των προϊόντων που υπόκεινται στο καθεστώς εισαγωγής και, αφετέρου, η κατανομή των ποσοτήτων που προβλέπονται στο παράρτημα Ι του παρόντος κανονισμού, σε ολόκληρη την περίοδο από 1ης Ιουλίου έως 30 Ιουνίου.
(8) Προκειμένου να εξασφαλιστεί η αποτελεσματική διαχείριση του καθεστώτος πρέπει να καθοριστεί σε 20 ευρώ ανά 100 χιλιόγραμμα το ύψος της εγγύησης σχετικά με τα πιστοποιητικά εισαγωγής στο πλαίσιο του εν λόγω καθεστώτος. Ο κίνδυνος κερδοσκοπίας που ενυπάρχει στο εν λόγω καθεστώς, στον τομέα του χοιρείου κρέατος, έχει ως συνέπεια να εξαρτάται η πρόσβαση των εμπορευομένων στο εν λόγω καθεστώς από την τήρηση σαφώς καθορισμένων όρων.
(9) Είναι σκόπιμο να υποδειχθεί στους εμπορευόμενους το γεγονός ότι τα πιστοποιητικά δύνανται να χρησιμοποιούνται μόνο για τα προϊόντα που πληρούν όλες τις ισχύουσες στην Κοινότητα κτηνιατρικές διατάξεις.
(10) Για να διασφαλίσει την ορθή διαχείριση των καθεστώτων εισαγωγών, η Επιτροπή χρειάζεται ακριβείς πληροφορίες από τα κράτη μέλη για τις ποσότητες που έχουν πράγματι εισαχθεί. Για λόγους σαφήνειας, πρέπει να χρησιμοποιείται ένα ενιαίο υπόδειγμα για την κοινοποίηση των ποσοτήτων μεταξύ των κρατών μελών και της Επιτροπής.
(11) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης χοιρείου κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι δασμολογικές ποσοστώσεις εισαγωγής που προβλέπονται στο παράρτημα Ι ανοίγονται ετησίως για τις ομάδες προϊόντων που αναφέρονται στο εν λόγω παράρτημα και με τους προβλεπόμενους σ' αυτό όρους.
Άρθρο 2
Κατά την έννοια του παρόντος κανονισμού, μεταξύ των προϊόντων που υπάγονται στον κωδικό ΣΟ ex 0203 19 55 και ex 0203 29 55 και περιλαμβάνονται στις ομάδες G 2 και G 3 του παραρτήματος Ι, θεωρούνται ως:
- "τεμάχια καρέ χωρίς κόκκαλα", τα χοιρινά ημισφάγια τύπου καρέ και τμήματα αυτών χωρίς κόκκαλα, χωρίς φιλέτο, με ή χωρίς το δέρμα και το λαρδί,
- "φιλέτο χοιρινό μινιόν", το τμήμα που περιλαμβάνει το κρέας των μυών "musculus major psoas" και "musculus minor psoas", με ή χωρίς το κεφάλι, καθαρισμένο ή όχι από τους συνδετικούς και λιπώδεις ιστούς.
Άρθρο 3
Οι δασμολογικές ποσοστώσεις που αναφέρονται στο παράρτημα Ι κατανέμονται σε τριμηνιαία τμήματα 25 %, τα οποία εφαρμόζονται την 1η Ιουλίου, την 1η Οκτωβρίου, την 1η Ιανουαρίου και την 1η Απριλίου.
Άρθρο 4
Τα πιστοποιητικά εισαγωγής για τις δασμολογικές ποσοστώσεις που προβλέπονται αναφέρονται στο παράρτημα Ι διέπονται από τις ακόλουθες διατάξεις:
α) ο αιτών πιστοποιητικό εισαγωγής πρέπει να είναι φυσικό ή νομικό πρόσωπο το οποίο, κατά τη στιγμή της υποβολής της αιτήσεως, μπορεί να παράσχει ικανοποιητική για τις αρμόδιες αρχές των κρατών μελών απόδειξη ότι τουλάχιστον κατά το τελευταίο δωδεκάμηνο συναλλάσσεται με τις τρίτες χώρες στον τομέα του χοιρείου κρέατος· εντούτοις, δεν επωφελούνται του καθεστώτος αυτού τα καταστήματα λιανικής πώλησης και τα εστιατόρια τα οποία πωλούν τα προϊόντα τους στον τελικό καταναλωτή·
β) η αίτηση πιστοποιητικού πρέπει να αναφέρει έναν μόνο από τους αριθμούς ομάδας που ορίζονται στο παράρτημα Ι του παρόντος κανονισμού· μπορεί να αφορά περισσότερα προϊόντα που υπάγονται σε διαφορετικούς κωδικούς ΣΟ και κατάγονται από μία μόνον χώρα· στην περίπτωση αυτή, όλοι οι κωδικοί ΣΟ και η περιγραφή τους πρέπει να εγγράφονται αντιστοίχως στους χώρους 16 και 15· για την ομάδα G 2, η αίτηση πιστοποιητικού πρέπει να αφορά τουλάχιστον 20 τόνους και κατ' ανώτατο όριο 10 % της διαθέσιμης ποσότητας κατά τη διάρκεια της περιόδου που ορίζεται στο άρθρο 3· για τις άλλες ομάδες, η αίτηση πιστοποιητικού πρέπει να αφορά τουλάχιστον έναν τόνο και κατ' ανώτατο όριο 10 % της διαθέσιμης ποσότητας κατά τη διάρκεια της περιόδου που ορίζεται στο άρθρο 3·
γ) η αίτηση του πιστοποιητικού και το πιστοποιητικό περιλαμβάνουν, στη θέση 8, την ένδειξη της χώρας καταγωγής·
δ) η αίτηση πιστοποιητικού και το πιστοποιητικό περιλαμβάνουν στη θέση 20 μία από τις ακόλουθες ενδείξεις:
- Reglamento (CE) n° 1458/2003
- Forordning (EF) nr. 1458/2003
- Verordnung (EG) Nr. 1458/2003
- Κανονισμός (ΕΚ) αριθ. 1458/2003
- Regulation (EC) No 1458/2003
- Règlement (CE) n° 1458/2003
- Regolamento (CE) n. 1458/2003
- Verordening (EG) nr. 1458/2003
- Regulamento (CE) n.o 1458/2003
- Asetus (EY) N:o 1458/2003
- Förordning (EG) nr 1458/2003
ε) το πιστοποιητικό περιλαμβάνει στη θέση 24 μία από τις ακόλουθες ενδείξεις:
δασμός καθοριζόμενος σε ... κατ'εφαρμογή του:
- Reglamento (CE) n° 1458/2003
- Forordning (EF) nr. 1458/2003
- Verordnung (EG) Nr. 1458/2003
- Κανονισμός (ΕΚ) αριθ. 1458/2003
- Regulation (EC) No 1458/2003
- Règlement (CE) n° 1458/2003
- Regolamento (CE) n. 1458/2003
- Verordening (EG) nr. 1458/2003
- Regulamento (CE) n.o 1458/2003
- Asetus (EY) N:o 1458/2003
- Förordning (EG) nr 1458/2003.
Άρθρο 5
1. Οι αιτήσεις πιστοποιητικών πρέπει να υποβάλλονται κατά τη διάρκεια των επτά πρώτων ημερών του μήνα που προηγείται κάθε περιόδου που ορίζεται στο άρθρο 3.
2. Οι αιτήσεις πιστοποιητικών γίνονται δεκτές μόνον εφόσον ο αιτών δηλώσει εγγράφως ότι, για την τρέχουσα περίοδο, δεν έχει υποβάλει και αναλαμβάνει την υποχρέωση να μην υποβάλει άλλη αίτηση για προϊόντα της ίδιας ομάδας που προβλέπονται στο παράρτημα Ι στο κράτος μέλος στο οποίο έχει υποβληθεί η αίτηση ή σε άλλο κράτος μέλος.
Σε περίπτωση υποβολής από τον αιτούντα περισσοτέρων της μιας αιτήσεων για προϊόντα της ίδιας ομάδας που προβλέπονται στο παράρτημα Ι, καμία αίτησή του δεν γίνεται αποδεκτή. Εντούτοις, κάθε αιτών δύναται να υποβάλει πολλές αιτήσεις πιστοποιητικών εισαγωγής για τα προϊόντα της ίδιας ομάδας που προβλέπονται στο παράρτημα Ι, εφόσον τα εν λόγω προϊόντα κατάγονται από πολλές διαφορετικές χώρες.
3. Οι αιτήσεις, καθεμία εκ των οποίων αφορά μία μόνον χώρα καταγωγής, πρέπει να υποβάλλονται συγχρόνως στην αρμόδια αρχή του κράτους μέλους. Οι εν λόγω αιτήσεις θεωρούνται, όσον αφορά το προβλεπόμενο στο άρθρο 4 στοιχείο β) ανώτατο όριο και για την εφαρμογή του κανόνα που περιλαμβάνεται στην παράγραφο 2 δεύτερο εδάφιο του παρόντος άρθρου ως ενιαία αίτηση.
4. Οι αιτήσεις πιστοποιητικών εισαγωγής συνοδεύονται από τη σύσταση εγγύησης 20 ευρώ ανά 100 χιλιόγραμμα για όλα τα προϊόντα που αναφέρονται στο παράρτημα Ι.
5. Τα κράτη μέλη ανακοινώνουν στην Επιτροπή, την τρίτη εργάσιμη ημέρα μετά το τέλος της περιόδου υποβολής των αιτήσεων, τις αιτήσεις που υποβλήθηκαν για καθένα από τα προϊόντα των οικείων ομάδων. Η ανακοίνωση αυτή περιλαμβάνει τον κατάλογο των αιτούντων, καθώς και κατάλογο με τις ζητούμενες ποσότητες.
Όλες οι ανακοινώσεις, συμπεριλαμβανομένων των ανακοινώσεων "ουδέν", πραγματοποιούνται με τηλετυπικό μήνυμα ή με τηλεομοιοτυπία, κατά την οριζόμενη εργάσιμη ημέρα, χρησιμοποιώντας, στην περίπτωση που δεν έχει υποβληθεί καμία αίτηση, το υπόδειγμα που περιλαμβάνεται στο παράρτημα ΙΙ και, στην περίπτωση κατά την οποία έχουν υποβληθεί αιτήσεις, τα υποδείγματα που περιλαμβάνονται στα παραρτήματα ΙΙ και ΙΙΙ.
6. Η Επιτροπή αποφασίζει το συντομότερο δυνατό σε ποιό βαθμό μπορεί να δοθεί συνέχεια στις αιτήσεις που αναφέρονται στο άρθρο 4.
Εάν οι ποσότητες για τις οποίες έχουν ζητηθεί πιστοποιητικά υπερβαίνουν τις διαθέσιμες ποσότητες, η Επιτροπή καθορίζει ενιαίο ποσοστό αποδοχής των ζητουμένων ποσοτήτων. Στην περίπτωση που το εν λόγω ποσοστό είναι κατώτερο από 5 %, η Επιτροπή δύναται να μην δώσει συνέχεια στις αιτήσεις· η εγγύηση, κατά συνέπεια, αποδεσμεύεται αμέσως.
7. Ο επιχειρηματίας μπορεί να παραιτηθεί της αίτησης πιστοποιητικού εντός των δέκα εργάσιμων ημερών από τη δημοσίευση του ενιαίου ποσοστού αποδοχής στην Επίσημη Εφημερίδα της Ευρωπαϊκής Ένωσης, αν η εφαρμογή του ποσοστού αυτού οδηγεί στον καθορισμό μιας ποσότητας κατώτερης των 20 τόνων για την ομάδα G 2 και κατώτερης του ενός τόνου για τις άλλες ομάδες. Τα κράτη μέλη ενημερώνουν την Επιτροπή εντός των πέντε ημερών που ακολουθούν την απόσυρση της αίτησης πιστοποιητικού και αποδεσμεύουν αμέσως την εγγύηση.
8. Η Επιτροπή καθορίζει την εναπομένουσα ποσότητα η οποία προστίθεται στη διαθέσιμη ποσότητα της επόμενης περιόδου, εντός των ορίων που αναφέρεται στο άρθρο 1.
9. Τα πιστοποιητικά εκδίδονται το συντομότερο δυνατό μετά τη λήψη απόφασης από την Επιτροπή.
10. Τα πιστοποιητικά δύνανται να χρησιμοποιούνται μόνο για τα προϊόντα που πληρούν όλες τις ισχύουσες στην Κοινότητα κτηνιατρικές διατάξεις.
11. Τα κράτη μέλη κοινοποιούν στην Επιτροπή, πριν από το τέλος του τέταρτου μήνα που έπεται κάθε ετήσιας περιόδου που αρχίζει την 1η Ιουλίου και τελειώνει στις 30 Ιουνίου, τις ποσότητες των πραγματικών εισαγωγών των προϊόντων δυνάμει του παρόντος κανονισμού για την εν λόγω περίοδο.
Όλες οι κοινοποιήσεις, συμπεριλαμβανομένων των κοινοποιήσεων για το ότι δεν υπήρξαν εισαγωγές, γίνονται βάσει του υποδείγματος που παρατίθεται στο παράρτημα IV.
Άρθρο 6
1. Για την εφαρμογή του άρθρου 23 παράγραφος 2 του κανονισμού (ΕΚ) αριθ. 1291/2000, η διάρκεια ισχύος των πιστοποιητικών εισαγωγής είναι 150 ημέρες από την ημερομηνία της πραγματικής εκδόσεώς τους.
Εντούτοις, η διάρκεια ισχύος των πιστοποιητικών δεν δύναται να υπερβαίνει την 30ή Ιουνίου του έτους εκδόσεως.
2. Τα πιστοποιητικά εισαγωγής που εκδίδονται δυνάμει του παρόντος κανονισμού δεν μεταβιβάζονται.
Άρθρο 7
Οι διατάξεις του κανονισμού (ΕΚ) αριθ. 1291/2000 εφαρμόζονται, με την επιφύλαξη των διατάξεων του παρόντος κανονισμού.
Εντούτοις, κατά παρέκκλιση του άρθρου 8 παράγραφος 4 του εν λόγω κανονισμού, η εισαγόμενη στο πλαίσιο του παρόντος κανονισμού ποσότητα δεν δύναται να υπερβαίνει εκείνην που αναφέρεται στις θέσεις 17 και 18 του πιστοποιητικού εισαγωγής. Ο αριθμός "0" εγγράφεται για το σκοπό αυτό στη θέση 19 του εν λόγω πιστοποιητικού.
Άρθρο 8
Ο κανονισμός (EK) αριθ. 1486/95 καταργείται.
Οι αναφορές στον καταργούμενο κανονισμό θεωρούνται ότι γίνονται στον παρόντα κανονισμό και διαβάζονται σύμφωνα με τον πίνακα αντιστοιχίας που εμφαίνεται στο παράρτημα VΙ.
Άρθρο 9
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Αυγούστου 2003.

Labels: 3
17